Башта Златоуст суйын ҡойоу һәм метал яһау заводы 1754 йылда башҡорттарҙан һатып алынған ерҙә Косотур тауы янындағы Әй йылғаһы буйында Тула сауҙагәрҙәре һәм заводсылары Мосоловтар компанияһы тарафынан төҙөлә. 1751 йылдың 20  ноябрендә Мосоловтарҙың Ырымбур канцелярияһы менән  завод төҙөүгә килешеүгә ҡул ҡуйыла, 1754 йылдың яҙында кесе  Мосолов Иван етәкселеге аҫтында төҙөлөш  башлана. 1754 йылда 31 авгусында Берг-коллегия төҙөлөшкә  рөхсәт менән указ сығара. Завод хужаларының завод биҫтәһендә Изге Иоанн Златоуст исеменә сиркәү төҙөргә ниәтләүе  арҡаһында Златоуст исемен ала  (1865 йылда төҙөлгән). Завод Златоуст тау округы предприятиелары араһында иң ҙуры була .